Leopoldu II de Bélxica

Leopoldu de Sachsen-Coburg y Gotha  foi príncipe de Bélxica, duque de Sachsen, príncipe de Sachsen-Coburg y Gotha, duque de Brabant, soberanu del Estáu Llibre del Congo y rei de los belxicanos col nome de Leopoldu II.

Foi'l segundu fíu del rei Leopoldu I y Lluisa María d'Orleans, y asocedió a so pá nel tronu en 1865. Asocédelu como rei de los belxicanos el so sobrín Albertu, que va a reinar col nome d'Albertu I.

 Familia 
Leopoldu II casóse con María Enriqueta d'Austria el 22 d'agostu de 1853. Del matrimoniu nacen cuatro fíos:
 Princesa Lluisa.
 Príncipe Leopoldu, que foi primero conde d'Hainaut, por ser fíu del herederu al tronu y dempués duque de Brabant, dende qu'él pasa a ser l'herederu.
 Princesa Estefanía.
 Princesa Clementina, que se casó col pretendiente al tronu francés, Napoléon Víctor Bonaparte (conocíu como Napoleón V ente los sos siguidores).

En setiembre de 1902 muerre la so muyer y en payares d'esi mesmu añu, mientres diba pa un funeral por ella, Leopoldu II sofre un intentu d'asesinatu. L'anarquista italianu Genaro Rubino ye arrestáu dempués de disparar tres tiros escontra'l rei, que sal ilesu del atentáu.

Leopoldu II va tener dos fíos más con Caroline Lacroix (nomatu de Blanche Zélie Joséphine Lacroix), cola que se casa'l 12 d'avientu de 1909, cinco díes enantes de morrer, nuna ceremonia ensin validez según les lleis de Bélxica. Estos dos fíos, Lucien y Phillipe, son adoptaos en 1910 pol segundu maridu de Caroline, Antoine Durrieux. Anque delles veces nómase a Caroline Lacroix como baronesa de Vaughan y a Lucien y Phillipe como duque de Tervuren y conde de Ravenstein, respeutivamente, la verdá ye que nengún decretu real recueye estos nomamientos.

 Rei de los belxicanos 
Leopoldu II ye nomáu rei nel añu 1865 al morrer so pá, Lepoldu I. Va a ser tamién conocíu col alcuñu de "El Constructor" pola cantidá d'edificios y proyeutos urbanísticos que fizo, sobre too en Bruxeles, Oostende y Antwerp. Ente ellos, destaquen:
 En Bruxeles, l'orixen de los ivernaderos reales y l'ampliación del palaciu real de Laeken, el parque y l'arcu del cincuentenariu, el trazáu de l'avenida de Tervuren, parques públicos como'l parque Duden, y el remocique del palaciu real.
 N'Oostende, fai construir l'hipódromu.

En 1876 creó l'Asociación Internacional Africana, y más sero financió la espedición al ríu Congo (1879–1884) dirixida por Henry Morton Stanley. Durante la Conferencia de Berlín (1884–1885), foi reconocíu como soberanu del Estáu Llibre del Congo, a títulu personal.

 Referencies 

 Enllaces esternos 

Categoría:Reis y reines de Bélxica
Categoría:Persones de Bruxeles